Streekgoewerneur ontken stamtwis - Regering - Republikein
Wednesday, February 21st, 07:39:53
Streekgoewerneur ontken stamtwis
13 December 2016 | Regering
Die streekgoewerneur van die Oshikotostreek, mnr. Henock Kankoshi, het in ''n verklaring stamkonflik weens ''n gebrek aan weiding binne die Nehale LyaMpingana-kiesafdeling ontken.
Volgens Kankoshi berus die mediaberigte op verdraaide feite en word sommige politieke en gemeenskapsleiers verkeerd aangehaal.
Volgens Kankoshi kan dié “valse weergawes” van gebeure moontlike onmin en vyandigheid tussen die verskeie stamme in die Oshikoto­streek veroorsaak. As politieke hoof en verteenwoordiger van die sentrale regering het hy die mandaat om tussenbeide te tree om oplossings vir stamkonflikte te vind. Gevolglik het die kantoor van die goewerneur saam met die Ondonga tradisionele owerheid aan permanente oplossings vir die probleem gewerk.
“Namibië as geheel en spesifiek die Oshikotostreek kan net voorspoedig wees as ons as ''n verenigde geheel in die gees van harmonieuse naasbestaan leef, mekaar respekteer en as ''n span saamwerk. Respekteer mekaar se kulturele erfenis, waardes en norme. Waardeer diversiteit en aanvaar dit as ''n manier van leef, in teenstelling met xenofobie, ''n lelike siekte in hierdie wêreld.”